Sarajevo, Banjaluka, Mostar: Reakcije na Izvršnu uredbu za Balkan predsjednika Busha - 2003-05-29
Iz ambasade SAD u Sarajevu, rečeno je da ambasada neće kompentirati niti jedan poseban slučaj sa liste, ističući da je riječ o jasnoj u
Bivši ministar unutrašnjih poslova RBiH Bakir Alispahić oglasio se danas pisanom izjavom u kojoj izražava čudjenje i ogorčenje u povodu vijesti da se nalazi na listi od 150 osoba protiv kojih se, prema Izvršnoj uredbi za Balkan koju je potpisao predsjednik SAD-a George Bush, trebaju primijeniti odredjene mjere. "Neshvatljivo je da su SAD ovom odlukom izjednačile zločince i branioce Bosne i Hercegovine", navodi se u izjavi. Alispahić, istovremeno, smatra "nevjerovatnim da se nalazi na spisku sa zločincima i teroristima koje SAD ne hapse već dugi niz godina". Usto, u Alispahićevoj izjavi se izražava sumnja da je navedena odluka dijelom posljedica "lažnog i zlonamjernog dezinformisanja Munira Alibabića protiv Bošnjaka i države Bosne i Hercegovine, čime je zapravo potvrdio da je on izvor dezinformacija koje u Washington prosljedjuje Ambasada SAD-a u Sarajevu", stoji u pisanoj izjavi Bakira Alispahića. Ured Visokog predstavnika, podržao je ovakvu odluku američke administracije. Za glas Amerike, Mario Brkić, glasnogovornik OHR-a je rekao da je to značajan korak predsjednika SAD-a koji je potpisao Izvršnu uredbu za Balkan kojom naređuje blokadu imovine 150 osoba i organizacija. Brkić ističe da su SAD, Evropska unija i OHR postavili različita sredstva za suzbijanje mreža kriminala, ratnih zločina i terorizma u BiH, koja sada koordinirano koriste kako bi pomogli bh. vlastima u borbi protiv kriminala te u jačanju vladavine prava. Predsjednik Bosanske stranke Mirnes Ajanović uputio je američkom ambasadoru u BiH Cliffordu Bondu izraze podrške i zahvalnosti za njegov lični doprinos odluci američke administracije da se izvršnom naredbom osigura regionalna sigurnost na Balkanu. Pozdravivši odluku o zamrzavanju imovine osoba i organizacija koje opstruiraju mirovi proces ili pružaju podršku nasilju i opstrukcijama u regionu, Ajanović je posebno zadovoljan što je i Četnički ravnogorski pokret prepoznat kao izvor koji finansira skrivanje ratnih zločinaca. Iz američke ambasade u Sarajevu, rečeno nam je da ambasada neće kompentirati niti jedan poseban slučaj sa liste, ističući da je riječ o jasnoj uredbi. Reakcije iz Banjaluke Predsjednik Vlade Republike Srpske, Dragan Mikerević, izjavio je danas u Banjaluci da odluka predsjednika Sjedinjenih Država o blokadi imovine i sredstava pojedinim licima u ovoj zemlji nije uperena protiv Republike Srpske već protiv pojedinaca. Republika Srpska nema takvih pojedinaca od kojih bi zavisila politička stuacija u ovom entitetu. Izjavio je ovo danas u Banjaluci nakon sastanka sa zamjenikom visokog predstavnika, Donaldm Hejzom premijer Republike Srpske, Dragan Mikerević osvrćući se na objavljivanje spiska od više od 150 ljudi kojima će biti blokirana imovina u Sjedinjenim Državama. »Lično mislim da je to odnos prema pojedincima a ne prema Republici Srpskoj. Ono što želim da kažem je da je kredibilitet Republike Srpske sve bolji i viši i posebno je zadovoljstvo da je to u Sjedinjenim Američkim Državama.« Prvi zamjenik visokog predstavnika međunarodne zajednice za Bosnu i Hercegovinu, Donald Hays nije želio direktno da komentariše objavljivanje ovog spiska ali je, ipak, naglasio. »Nijedna zemlja ne stavlja ljude na ovakav spisak, ukoliko nema debeo dosije za te osobe a prikupljanje ovakvih informacija se čini u saradnji sa ministarstvima pravde i unutrašnjih poslova, naglasio je Hays. Poslanik SDS-a u Narodnoj Skupštini Republike Srpske, Đojo Arsenović, čije se ime našlo na spisku od 150 ljudi kojima će biti blokirana imovina u Sjedinjenim Američkim Državama je danas naglasio da mu nije poznato zbog čega je on među ovim licima te da ga u suštini ta odluka i ne zanima, odnosno, da on nema imovine u toj zemlji. Inače, Srpska demokratska stranka danas nije imala zvanični stav o ovom pitanju a lider SDS-a, Dragan Kalinić je prokomentarisao špekulacije, objavljene u pojedinim medijima da bi i njemu mogao biti zabranjen ulazak u zemlje Evropske Unije. »Vjerovatno bi neko želio da mi se onemogući ulazak u zemlje Evropske Unije s obzirom na moju poziciju kao predsjednika SDS-a i Narodne Skupštine ali oni koji to žele ne prave te spiskove.« Recimo i to da je spisak od 150 nepoželjnih ljudi objavljen u današnjim Nezavisnim novinama a svi elektronski mediji veliku pažnju poklanjaju ovom saopštenju koje je izdala američka ambasada u Bosni i Hercegovini. Rekacije HDZ-a BiH HDZ BiH je uvjerena kako će vrijeme pokazati da je jedina krivica hrvatskih sankcionisanih funkcionera to što su bili glas obespravljenog hrvatskog naroda u BiH. Ovako je u današnjem saopštenju za javnost reagovala HDZ BiH na uredbu predsjednika Busha čiji je cilj preduzimanje dodatnih koraka protiv lica koja opstruiraju provodjenje Daytona, Rezolucije UN-am o Kosovu, Sporazuma za Makedoniju, te rad Haškog suda. HDZ u saopstenju uz ostalo navodi kako je neosporno pravo svake države da autonomno donese odluku o tome kako i kada želi da zabrani ulazuak na svoju teritoriju, kao i pravo na donošenje odluka o zamrzavanju imovine pojedinaca i institucija. HDZ takoder pozdravlja nastojanja Sjedinjenih drzava da se sankcionišu svi oni koji ne postuju Dayton i druge medjunarodne ugovore. U saopštenju se ističe da se HDZ BiH snažno zalaže za dosljedno provodenje Daytonskog sporazuma, kao i za individualno procesuiranje svih za koje postoji sumnja da su počinili ratni zločin. Zbog svega toga u HDZ-u smatraju neprimjerenim da se na istu listu stavljaju oni koji su se bezbroj puta dokazali kao istinski zagovarači dosljednog provodenja Daytona i oni za koje postoji osnovana sumnja da su počinili ili naredili ratni zločin. "U istom kontekstu spominjati Antu Jelavića i časne generale HVO-a sa onima protiv kojih su zbog navodnih zločina raspisane medunarodne potjernice, ne samo da vrijedja, nego i ponižava svu borbu i nastojanja hrvatskog naroda da bude jednak sa druga dva konstitutivna naroda u BiH", kaže se uz ostalo u HDZ-ovom saopštenju. "HDZ BiH je uvjerena kako će vrijeme pred nama jasno pokazati da je jedina krivica sankcionisanih funkcionera iz reda hrvatskog naroda to što su bili glas obespravljenog hrvatskog naroda u BiH", kaže se na kraju saopštenja za javnost HDZ-a.